Kumbondera chirwere (muChingezi: diagnosis) mumutauro wevanoita nezveutano zvinoreva gwara rinotungamirira pakuzoziva kuti ndechipi chirwere kana chimiro chiri kukonzera zviratidzo zveurwere pamunhu. Kazhinji-zhinji kacho izvi zvinodaidzwa nezita rekuti kumbondera zvakarerekera kunezveutano. Humwe humbowo hunodikanwa pakumbondera chirwere hunounganidzwa kubva munhoroondo yemurwere nekumuongorora muviri wake. Kazhinji, kunotevedzwa danho rimwe kana maviri ekumbondera chirwere, akaita sekuvhenekwa nanachiremba. Dzimwe nguva kunyangwe kumbondera pamunhu atofa kunotorwa senzira yekumbondera zviri pamurawo wezveutano. Kumbondera chirwere kazhinji kunogozha, nokuti zviratidzo zvizhinji hazvina chirwere chimwe chazvakarerekera kwachiri. Semuenzaniso, kutsvukuruka kweganda kunogona kuva mucherechedzo wezvimiro zvakaipa zvakawanda, nokudaro hakugoni kutaridza mushandi wezveutano pane dambudziko. Zvikamu zvinowanzowanikwa mugwara rekumbondera chirwere muruzhinji rwenzira dziripo dzekuita izvi dzinosanganisira: Kuwedzera kutsvagurudza umbowo pamuroro pevarwere, zvinogona izvo kusanganisira mibvunzo yenhoroondo yezveutano hwemurwere (kunyanya kubva kune vamwe vanhu vari pedyo nemurwere), kuongorora muviri wemurwere wacho pamwe nekuita vheneko yakanangana nekumbondera. Vheneko yakanangana nekumbondera chirwere zvinoreva rudzi rwupi kana rwupi rwevheneko inoitwa navana chiremba kuitira kubatsira pakumbondera kana kudondana nechirwere. Vheneko yakanangana nekumbondera chirwere inogona zvakare kushandiswa kupa humbowo hweramangwana rechirwere pavanhu vakatobatwa kare nechirwere chacho. Kunzvera mhinduro nezvinenge zvabuda mutsvagurudzo. Kunogonawo kuitwa hurukuro nekubvunzira kune vamwewo vanoita basa rimwe chetero nenyanzvi mubazi iroro.